Jeg vil ikke ligge med deg mot betaling

Ung

Sliten

5. desember 2015

Jeg gruer meg til å komme på jobb hver kveld, fordi flere forsøker å utnytte meg, skriver sliten, ung, kvinnelig deltidsservitør (19). NTB scanpix

Si ;D-innlegg: Som ung kvinne i restaurantbransjen blir julebordsesongen fort veldig ubehagelig.

Si ;D-innlegg

Dette er et Si ;D-innlegg. Meninger i teksten står for skribentens regning. Innlegg kan sendes Dette er et Si ;D-innlegg. Meninger i teksten står for skribentens regning. Innlegg kan sendes hit

Julebordsesongen er i gang, og bringer god stemning, mat og fyll.

Det er en feiring flere vennegjenger, familier og kolleger har hvert år, men den er ikke like gøy for oss alle.

Jeg er en av dem som alltid løper rundt smilende, med hvit skjorte og sort forkle, for å sørge for at du har en fin kveld. Jeg jobber her for å kunne finansiere studiene mine, og har lite med erfaring.

Kan ikke servere mer

Jeg har gjerne løpt rundt i åtte timer denne kvelden, og selv om det kjennes ut som om føttene mine går gjennom gulvet, er jeg like blid som alltid. Du er mett, glad og full. Litt for full.

Kristoffer (19):

Les også Fra en gutt til en annen: Hykler, hykler, hykler

Jeg vet ikke om du har tatt med deg drikke inn på egen hånd, eller om dere litt eldre mennesker sjeldent drikker som gjør at du sliter med å holde blikket på en plass, men jeg er i alle fall fullstendig klar over hvor mange øl du har fått av meg.

Du sjangler bort til baren og mumler noe sånt som «Enda en pils».

Jeg smiler og sier: «Jeg kan dessverre ikke gi deg enda en, men du kan få et glass med vann».

Jeg vet ikke om du reagerer helt, men du gjentar «Enda en pils». Jeg sier, fremdeles smilende: «Jeg kan ikke servere deg mer. Kanskje du skal gå ut en tur og trekke litt luft?».

«Jeg skal ikke ha noe luft eller vann, jeg skal ha ØL», roper du

Du blir høylytt, og presser ansiktet ditt nærmere mitt. Du slenger en hundrelapp på bardisken. «Jeg skal ikke ha noe luft eller vann, jeg skal ha ØL», roper du. Jeg blir veldig ukomfortabel.

Må tilkalle vakten

Det kommer en annen mann og stiller seg i kø bak deg. Han er rimelig edru. Jeg spør hva jeg kan hjelpe han med. «En øl gjerne. Og enda en til min gode kompis her», sier han mens han klapper deg på skuldra.

Du smiler. Jeg tapper én øl og gir ham kortterminalen. Du spør hvor det blir av din øl, og jeg gir deg et glass med vann i stedet. Kompisen din spør hvorfor han kun betalte for én øl, og jeg sier at du dessverre er for full. Dere blir begge sinte.

Jeg går rundt disken for å tilkalle en vakt, men før jeg kommer meg noe lengre, får jeg et klask på rumpa.

Jeg snur meg og sier «Dette er ikke greit», mens jeg ser stygt på kompisen din. Dere begge ler.

Du tar frem en hundrelapp og sier: «Du kan jo bli med kompisen min opp på hotellrommet hans etterpå, også tar du med denne her og kjøper deg noe godt».

Jeg kommer meg unna og får tilkalt vakten. Jeg forteller ikke noe av det som har hendt fordi jeg er flau. Dere begge blir geleidet ut av vakten, og jeg går tilbake og stiller meg i baren. Jeg kjenner tårene presser på, men jeg smiler resten av kvelden.

Kun én av hendelsene

Dette er dessverre bare én av de hendelsene jeg, og flere kvinnelige, unge servitører og bartendere er blitt utsatt for i julebordsesongen hittil.

Det som skremmer meg mest er at disse mennene ofte har koner som sitter hjemme og venter på dem, og at de har barn på min alder.

Jeg er blitt lært at gjesten alltid har rett, men det er så absolutt ikke riktig.

Gjestene gjør at jeg gruer meg til å komme på jobb hver kveld fordi flere forsøker å utnytte meg på grunn av alderen min eller utseendet mitt. Jeg føler meg mer og mer ekkel for hver av disse hendelsene.

Jeg håper dere innser selv at det ikke er greit å oppføre seg på den måten.

Følg Aftenposten Si;D påFacebook, Twitter og Snapchat (aft.sid)

Les også Byrådet skyver ansvaret over på jentene

Les også Når mørket faller på

Les også «Seksuell trakassering var allerede på dagsordenen»

Kvinnelig Deltidsservitør (19)